Țările europene au raportat o înmulţire considerabilă a cazurilor de tuse convulsivă în 2023 şi în primele trei luni din 2024, numărul cazurilor identificate fiind de zece ori mai mare comparativ cu fiecare dintre cei doi ani anteriori, transmite miercuri Reuters, citată de Agerpres.
În total, au fost raportate aproape 60.000 de cazuri de către ţările din Uniunea Europeană şi din Spaţiul Economic European între ianuarie 2023 şi aprilie 2024, a anunţat, miercuri, Centrul European de Prevenire şi Control al Bolilor (ECDC).
Epidemia a făcut deja 19 decese, 11 la sugari şi 8 la adulţi vârstnici, a precizat agenţia.
Cunoscută şi sub numele de pertussis, tusea convulsivă este o infecţie bacteriană care afectează plămânii şi căile respiratorii şi este endemică în Europa.
Extrem de periculoasă pentru bebeluși și persoanele în vârstă
Infecția poate fi deosebit de periculoasă pentru copiii mici şi persoanele vârstnice.
Epidemiile mai extinse de tuse convulsivă sunt aşteptate la fiecare 3-5 ani, potrivit ECDC, chiar şi în ţările cu rate ridicate de vaccinare, cu toate că o uşoară reducere a imunizării în timpul pandemiei de COVID-19 ar fi putut reprezenta un factor de creştere.
Faptul că, în timpul pandemiei, circulaţia tusei convulsive a fost deosebit de redusă datorită restricţiilor de circulaţie asociate, face ca această creşterea să pară acum mai mare.
Cifrele sunt însă ridicate comparativ cu anii precedenţi. În primele trei luni ale anului 2024, au fost înregistrate deja la fel de multe cazuri ca într-un an mediu între 2012 şi 2019.
„Vaccinurile împotriva tusei convulsive s-au dovedit sigure şi eficiente”
O mare parte din populaţie a ratat creşterea naturală a imunităţii împotriva tusei convulsive, deoarece nu a fost expusă la aceasta pe durata pandemiei, a remarcat agenția.
Copiii cu vârsta sub şase luni sunt deosebit de expuşi riscului de infecţie.
„Este esenţial să ne amintim de vieţile aflate în joc, în special cele ale micuţilor noştri. Vaccinurile împotriva tusei convulsive s-au dovedit sigure şi eficiente", a declarat directoarea ECDC, Andrea Ammon.
În majoritatea statelor europene copiii sunt imunizați în mod obişnuit împotriva tusei convulsive. Multe dintre state vaccinează, de asemenea, femeile însărcinate pentru a-i proteja pe sugari.
ECDC a precizat că unele ţări ar putea lua în considerare posibilitatea de a administra rapeluri şi copiilor mai mari şi adulţilor, în condiţiile în care imunitatea poate să scadă.